Waleri Abisalowitsj Gergijef (Russies:Валерий Абисалович Гергиев; Russiese uitspraak: vɐˈlʲerʲɪj ɐbʲɪˈsaɫəvʲɪtɕ ˈɡʲɛrɡʲɪɪf; Osseties: Гергиты Абисалы фырт Валери, Gergity Abisaly Fyrt Valeri; gebore 2 Mei 1953), is 'n Sowjetse en Russiese dirigent en direkteur van 'n operamaatskappy. Hy is van Ossetiese afkoms. Hy is die algemene direkteur en artistieke direkteur van die Mariinskiteater, hoofdirigent van die München Filharmoniese Orkes en artistieke direkteur van die Wit Nagte-fees in Sint Petersburg. Gergijef is in Moskou gebore as die seun van Tamara Timofejewna (Tatarkanowna) Lagkujewa en Abisal Zaoerbekowitsj Gergijef. Hy is in Wladikafkaz in Noord-Ossetië in die Kaukasus grootgemaak. Hy het sy eerste klavierlesse op sekondêre skool gehad voordat hy van 1972-'77 aan die Leningradse Konservatorium studeer het. Sy grootste leermeester was Ilja Moesin, een van die grootste "dirigentmakers" in Russiese musikale geskiedenis. Sy suster, Larissa, is 'n pianis en direkteur van die Mariinski-sangersakademie. In 1978 het Gergijef assistentdirigent by die Kirof-opera, nou die Mariinski-opera, onder Joeri Temirkanof geword, waar hy sy buiging gemaak het as dirigent met Sergei Prokofiëf se opera Oorlog en Vrede.